A4-0196/98

Ψήφισμα σχετικά με την ανακοίνωση της Επιτροπής όσον αφορά τη συμμετοχή των Ευρωπαϊκών Ομίλων Οικονομικού Σκοπού (ΕΟΟΣ) στις δημόσιες συμβάσεις και σε προγράμματα που χρηματοδοτούνται από κρατικούς πόρους (COM(97)0434 - C4-0590/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0434 - C4-0590/97),

- έχοντας υπόψη το ψήφισμά του της 22ας Οκτωβρίου 1997 ((ΕΕ C 339 της 10.11.1997, σελ. 65.)) σχετικά με το Πράσινο Βιβλίο της Επιτροπής για τις Δημόσιες Συμβάσεις (COM(96)0583-C4-0009/97),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Νομικών Θεμάτων και Δικαιωμάτων των Πολιτών (A4-0196/98),

Α. λαμβάνοντας υπόψη ότι η συμμετοχή των ΜΜΕ στις δημόσιες συμβάσεις και σε προγράμματα που χρηματοδοτούνται από κρατικούς πόρους δεν έχει ακόμα φθάσει σε ικανοποιητικό επίπεδο,

Β. λαμβάνοντας υπόψη ότι οι Ευρωπαϊκοί Όμιλοι Οικονομικού Σκοπού (ΕΟΟΣ) μπορούν να αποτελέσουν αξιόλογο μέσο που θα βοηθήσει τις ΜΜΕ να αξιοποιήσουν τις ευκαιρίες της ενιαίας αγοράς, θα ανοίξει τις εθνικές αγορές δημοσίων συμβάσεων και θα ενισχύσει τη διεθνική συνεργασία,

Γ. εκτιμώντας ότι πρέπει να ληφθούν υπόψη οι δυσχέρειες πρόσβασης στην ενημέρωση ειδικά των μικρομεσαίων επιχειρήσεων, καθώς και η μικρή συμμετοχή τους στους ΕΟΟΣ, παρά το γεγονός ότι οι μικρομεσαίες επιχειρήσεις αντιπροσωπεύουν το 98,9% των ευρωπαϊκών επιχειρήσεων και το 52% της απασχόλησης και είναι αυτές που συντελούν περισσότερο στην ανάπτυξη των τοπικών αγορών και στη δημιουργία νέων θέσεων εργασίας,

Δ. λαμβάνοντας υπόψη ότι από την έναρξη ισχύος του κανονισμού για τους ΕΟΟΣ, το 1989, έχουν συσταθεί μόνον 800 ΕΟΟΣ στην Ευρωπαϊκή Ένωση,

Ε. λαμβάνοντας υπόψη ότι σύμφωνα με μελέτες της Επιτροπής έχει διαπιστωθεί ότι οι περισσότερες ΜΜΕ δεν γνωρίζουν την ύπαρξη των ΕΟΟΣ ή δεν έχουν ενημερωθεί σχετικά με τη λειτουργία του μέσου αυτού,

ΣΤ. λαμβάνοντας υπόψη ότι η Επιτροπή συντάσσει επί του παρόντος έναν οδηγό για τους ΕΟΟΣ για να αντιμετωπίσει το πρόβλημα της ελλιπούς ενημέρωσης,

1. επιδοκιμάζει την ανακοίνωση της Επιτροπής ως ενέργεια για την προώθηση του μηχανισμού των ΕΟΟΣ που θα αξιοποιηθεί από τις ΜΜΕ[semigr ]

2. υποστηρίζει, ωστόσο, την άποψη ότι πρέπει να αναληφθούν περαιτέρω ενέργειες ούτως ώστε να αυξηθεί αισθητά η χρήση των ΕΟΟΣ από τις ΜΜΕ[semigr ]

3. καλεί την Επιτροπή να προωθήσει τη σύσταση, σε εθελούσια βάση, μιας επιτροπής ΕΟΟΣ σε επίπεδο ΕΕ, που θα αποτελείται από εθνικούς και κλαδικούς εκπροσώπους καθώς και από εκπροσώπους των κοινωνικών εταίρων και/ή οργανώσεων των ΜΜΕ, που θα δρα ως φορέας ενημέρωσης για τους ΕΟΟΣ και σχετικά με συναφή θέματα[semigr ]

4. προτείνει ότι, μετά τη δημοσίευσή τους, οι οδηγοί αυτοί θα πρέπει να υπόκεινται στην κριτική αξιολόγηση των εθνικών και κλαδικών οργανώσεων που ενδιαφέρονται για την προώθηση των ΜΜΕ ή που εκπροσωπούν τέτοιου είδους εταιρείες στο πλαίσιο των αρμοδιοτήτων τους (ή από την επιτροπή συνεργασίας που αναφέρεται ανωτέρω)[semigr ]

5. πιστεύει ότι με τον τρόπο αυτό θα καταστεί σαφές εάν η πρακτική εμπειρογνωμοσύνη μπορεί να εντοπίσει τομείς ενδιαφέροντος που έχουν διαφύγει της προσοχής της Επιτροπής, και, ενδεχομένως, να προτείνει τρόπους για την επίλυση των προβλημάτων αυτών[semigr ]

6. καλεί την Επιτροπή να υποβάλει, σε περίοδο δύο ετών, μια νέα ανακοίνωση, με βάση μια τέτοιου είδους διαβούλευση, στην οποία θα προτείνει τροποποιήσεις των ερμηνευτικών κειμένων, και, ενδεχομένως, πρόσθετα μέτρα για την προώθηση του μηχανισμού των ΕΟΟΣ[semigr ]

7. τονίζει ότι ο οριζόντιος διάλογος στις υπηρεσίες της Επιτροπής είναι επίσης απαραίτητος προκειμένου να επιβεβαιωθεί ότι οι ενέργειες που αναλαμβάνονται στον τομέα του ανταγωνισμού, για την προώθηση των δημοσίων συμβάσεων και την τεχνολογία προαγωγής της διάδοσης πληροφοριών δεν δυσχεραίνουν την προώθηση των ΕΟΟΣ στην ΕΕ[semigr ]

8. καλεί την Επιτροπή να ενθαρρύνει τα κράτη μέλη να εντοπίσουν ή να δημιουργήσουν κέντρα που θα παρέχουν αξιόλογες συμβουλές και δυνατότητες κατάρτισης στις ΜΜΕ που επιθυμούν να μετάσχουν στο σύστημα αυτό και τα οποία θα συνδέονται ιδεωδώς με τις κυβερνήσεις των κρατών μελών, ούτως ώστε να μπορούν να ανατροφοδοτούν με πληροφορίες σχετικά με τομείς στους οποίους οι μηχανισμοί ή οι πολιτικές σε εθνικό επίπεδο ενδέχεται να δημιουργούν δυσχέρειες ή σύγχυση στις μικρές επιχειρήσεις που συμμετέχουν σε διακρατικές δραστηριότητες[semigr ]

9. τονίζει ότι τα κέντρα αυτά θα μπορούσαν επίσης να εκτελούν χρέη συνδέσμου με αντίστοιχα κέντρα σε άλλα κράτη μέλη και να καταβάλλουν προσπάθειες για την αμοιβαία συνεννόηση και επίτευξη συμφωνίας σχετικά με πρακτικούς τρόπους αντιμετώπισης ορισμένων προβλημάτων που εντοπίζουν οι ΜΜΕ[semigr ]

10. καλεί την Επιτροπή να εξασφαλίσει τη λειτουργία αποτελεσματικών συστημάτων παρακολούθησης και τη συμβατότητα της μορφής των δεδομένων που συγκεντρώνονται[semigr ]

11. ζητεί από την Επιτροπή να συμπεριλάβει νέα στοιχεία στην έκθεσή της προς το Ευρωπαϊκό Κοινοβούλιο[semigr ] αν δεν σημειωθεί αποδεικτέα βελτίωση κατά την προώθηση της διαδικασίας των ΕΟΟΣ απαιτείται σαφώς αναθεώρηση της στρατηγικής αυτής[semigr ]

12. υποστηρίζει την άποψη ότι -στο πλαίσιο της διάδοσης πληροφοριών και παροχής συμβουλών- η Επιτροπή θα πρέπει να προωθήσει τη χρήση πακέτων πληροφοριακής τεχνολογίας[semigr ] τονίζει, ωστόσο, ότι

- η τεχνολογία της πληροφορίας δεν χρησιμοποιείται κατ' αποκλειστικότητα εφόσον η έρευνα υποδεικνύει ότι δεν υπάρχει πρόσβαση επί ίσοις όροις στην τεχνολογία της πληροφορίας στην Ευρωπαϊκή Ένωση, και,

- διατίθενται χρηματοδοτικοί πόροι τόσο για τη δημιουργία υπηρεσιών τηλεματικής και συνδρομής άμεσης επικοινωνίας, όσο και για τη διαχείριση των υπηρεσιών αυτών και για συναφή μέτρα[semigr ]

13. καλεί την Επιτροπή να ενθαρρύνει τη συνεργασία των κρατών μελών για την επίλυση (έστω και σε ανεπίσημο επίπεδο) ορισμένων από τα προβλήματα που επισημαίνονται στις εκθέσεις και στις μελέτες σχετικά με τους ΕΟΟΣ[semigr ] λόγου χάρη, τα προβλήματα της αλληλέγγυας και απεριόριστης ευθύνης των μελών, των διεθνικών συμβάσεων, των δανειοδοτικών διευκολύνσεων και της εξάλειψης των διακρίσεων, κ.ά.[semigr ]

14. λαμβάνει υπόψη ορισμένα εμπόδια νομικής φύσεως που αντιμετωπίζουν οι ΕΟΟΣ τα οποία πηγάζουν από την εφαρμογή των διατάξεων των οδηγιών σχετικά με τις δημόσιες συμβάσεις, συμπεριλαμβανομένης και της υποχρέωσης για την επακόλουθη υιοθέτηση μιας συγκεκριμένης νομικής μορφής για την εκτέλεση της σύμβασης και μολονότι έχει επίγνωση του γεγονότος ότι απαιτείται μία περίοδος παγίωσης των διατάξεων των οδηγιών αυτών, ζητεί από την Επιτροπή να αναλύσει τον αντίκτυπο των υφισταμένων εμποδίων καθώς και τις συνέπειες της πρόσφατης νομολογίας του Δικαστηρίου των Ευρωπαϊκών Κοινοτήτων σχετικά με την ανάθεση συμβάσεων σε ομίλους επιχειρήσεων, συνεκτιμώντας όλους αυτούς τους παράγοντες όταν θα αναθεωρήσει τις εν λόγω οδηγίες[semigr ]

15. επισημαίνει ότι υφίστανται επιπλέον πρακτικά προβλήματα που άπτονται του μεγέθους των επιχειρήσεων που συμμετέχουν στους ΕΟΟΣ καθώς και της φύσεως των δημοσίων συμβάσεων για τις οποίες υποβάλλονται προσφορές και παρ' όλο που αναγνωρίζει τις προσπάθειες που καταβάλλει η Επιτροπή για την ανάληψη δράσεων στήριξης με στόχο την κάλυψη των ενδεχομένων τεχνικών ελλείψεων των επιχειρήσεων οι οποίες ασχολούνται με τον τομέα αυτό, ζητεί από την Επιτροπή να πολλαπλασιάσει τις πρωτοβουλίες της στον εν λόγω τομέα, κυρίως μέσω της δημιουργίας μηχανισμών στήριξης που θα προσφέρουν κίνητρα για τη συμμετοχή των μικρομεσαίων επιχειρήσεων σε ΕΟΟΣ, τη σύσταση ΕΟΟΣ αποκλειστικά από μικρομεσαίες επιχειρήσεις και την επίτευξη ενδεχόμενων χρηματοδοτήσεων για τους ΕΟΟΣ μικρομεσαίων επιχειρήσεων που λειτουργούν σε μειονεκτικές και άκρως απομακρυσμένες περιοχές[semigr ]

16. λαμβάνει υπόψη τα προβλήματα πρόσβασης στη χρηματοδότηση που αντιμετωπίζουν οι ΕΟΟΣ[semigr ] επισημαίνει, ωστόσο, ότι οι όμιλοι αυτοί δεν θα πρέπει, οσάκις επιθυμούν να δανειοδοτηθούν, να υπόκεινται σε μεροληπτικές πρακτικές σε σύγκριση με τις πιο παραδοσιακές μορφές εθνικών επιχειρήσεων και ότι η αξιοπιστία των ΕΟΟΣ εξασφαλίζεται επαρκώς από την αλληλέγγυα ανάληψη ευθύνης των μελών τους και, εν πάση περιπτώσει, από την προσωπική φερεγγυότητα των μελών τους[semigr ]

17. εκτιμά ότι οι ΕΟΟΣ μικρομεσαίων επιχειρήσεων δύνανται να είναι ένα καλό μέσον προκειμένου αυτές να επιτύχουν συγκέντρωση των πιστώσεων, που θα καταστήσει δυνατή μεγαλύτερη διάθεση κεφαλαίου και μείωση του κόστους του, εφόσον θα υπάρχει σύστημα εγγυήσεως των πιστώσεων εκ μέρους της Κοινότητας και των κρατών μελών της[semigr ]

18. ζητεί από την Επιτροπή να δρομολογήσει και, εφόσον το έχει ήδη πράξει, να καταστήσει πλήρως λειτουργικό για τους ΕΟΟΣ, ένα πιλοτικό σχέδιο που θα αφορά ένα χρηματοπιστωτικό μέσο το οποίο θα ενθαρρύνει τις διαμεθοριακές επενδύσεις στην Ένωση και θα στηρίζει, μέσω ενός δικτύου τραπεζών και κεφαλαίων κινδύνου, τις προσπάθειες των ΕΟΟΣ που αναπτύσσουν δραστηριότητες σε άλλα κράτη μέλη[semigr ]

19. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα Κοινοβούλια των κρατών μελών.